**Imi ațipise îngeru-n amiază**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Imi ațipise îngeru-n amiază

poate de-atâta liniște năuc

și, ca în satul fără câini de pază,

în suflet îmi intrase un haiduc.

Iar caii patimii-ncepuseră să zburde

ademeniți în jocuri nebunești.

Zadarnic îi strigam inimii surde:

"Vai, inimă, ești slabă și greșești!"

In ritmul ei continua să bată:

grăbit sau calm, râzând ca macii-n lan,

prea des ca o câmpie-nvolburată

pe care a trecut un uragan.

Abia atunci m-am cunoscut pe mine

-ah, îngerule, nu mă mai păzeai-

cand inima, cu glasu-unei străine,

mi-a poruncit să dau cu biciu-n cai!

S-au dus. Departe tropotul răsună...

In locul lor e doar uimirea mea

când mi-amintesc cum inima-n furtună

se întrecea cu caii și râdea.